Heel laaste Boeing 747 maak buiging(Foto: iStock) Daar is die bekende Air Force One (of eerder twee identiese vliegtuie waarin Amerikaanse presidente sedert 1990 rondrits), James Bond het in verskeie rolprente daarin gevlieg en dit is groot genoeg om ŉ ruimtependeltuig van landingstrook na lanseerplek te vervoer. Dis natuurlik die enigmatiese Boeing 747, koningin van die lugruim of “Jumbo Jet” soos dit onder van reisgeesdriftiges tot rykes bekend was. Ná 53 jaar en meer as 1 570 vliegtuie is die laaste Boeing 747 onlangs in die staat Washington voltooi, gereed om as ŉ vragvliegtuig diens te doen. Dié werkesel met sy kenmerkende tweedeverdiepingbult, sal deur Atlas Air Worldwide Holdings (AAWW) vir die Switserse logistieke maatskappy Kuehne+Nagel bedryf word. Dit word tans by ŉ ander Boeing-fasiliteit geverf voordat dit vroeg volgende jaar aan Atlas gelewer sal word. Die vliegtuig kan 10 699 soliede goudstawe of sowat 19 miljoen tafeltennis- of gholfballe vervoer danksy sy vragvermoë van 133,1 ton. Boeing het die eerste 747-passasiersvliegtuie in Desember 1969 aan TWA en Pan Am gelewer. Nie een van dié twee lugdienste vlieg vandag meer nie. Boeing se laaste passasiersweergawe van die 747 is in 2017 aan Korean Airlines gelewer. Dié reusevliegtuig kon op sy dag tussen 400 en 500 passasiers vervoer – bykans dubbel die aantal wat deur Boeing se 787-8 Dreamliner vervoer kan word. Die vragvliegtuigweergawe van die 747-400 is in staat om 30 ton vrag, of 625 stukke bagasie asook 20 ton se vrag, binne 15 minute op en af te laai. Boeing het reeds ŉ geruime tyd gelede laat blyk dat die dors 747 met sy vier enjins se swanesang voor die deur is, selfs in vragvliegtuigvorm, omdat lugdienste die meer brandstofdoeltreffende 777 verkies óf bestaande 747-passasiersvliegtuie in vragvliegtuie begin omskep het. Airbus het boonop die mark in 2019 met sy eie Jumbo Jet-weergawe, die A380, stormgeloop. Hoewel daar vandag nog net sowat 44 van die 747-passasiersvliegtuie in diens is, waarvan 25 met die Lufthansa-handelsmerk spog, kan bykans 315 000 vragvliegtuie nog in die lugruim gesien word. Sowat 130 van die 747’s het voor die uitbreek van die Covid-19-pandemie nog passasiers rondgevlieg, maar ná die opskorting van vlugte in die wêreldwye grendeltyd het baie lugdienste net nooit weer hul 747’s in diens gestel nie of dit in vragvliegtuie omskep, berig CNN. Boeing in syfers (Foto: iStock) Bykomende bronne: CNN, Business Insider, Boeing-747, Bloomberg en Interesting Engineering.